《南郊大礼庆成诗五首·右赐赦宣德门》
宋代·苏颂

帝陟圜丘，天降之祜。
嘉与士民，均承福祚。
还御端闱，躬布皇度。
鸡星验占，鹄书胪句。
庆浃天渊，恩霏雨露。
涤垢弃瑕，蠲租薄赋。
三泉靡封，五刑几措。
太和充塞，群心率吁。
自古无赦，孰除诖误。
我朝本仁，实清弊斁。
赦匪其私，仁则有裕。
万民以怀，邦基巩固。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。